ไฟแนนซ์ทูเดย์
โดย...ช.ชดา
28 มิ.ย. 2559

โดย...ช.ชดา
...หากจะซ้ำซากและน่าเบื่อไปบ้างที่ วิรไท สันติประภพ ผู้ว่าการแบงก์ชาติไทย จะให้ความเห็นเกี่ยวกับผลกระทบของประเทศไทยที่จะได้รับจากเศรษฐกิจโลก ว่า ไม่น่าห่วงกับความผันผวนของตลาดเงินตลาดทุนระยะสั้น เพราะทุนสำรองทางการของประเทศมีอยู่สูง สามารถรับมือการไหลเข้าออกของเงินตราต่างประเทศแบบปรู๊ดปร๊าดได้ แต่นั่นคือข้อเท็จจริง
...ขณะเดียวกัน แบงก์ชาติคงโล่งอกกับแรงกดดันที่จะทำให้เฟดขึ้นดอกเบี้ยไปอีกชั่วระยะหนึ่ง กูรูการเงินเขามองไปทางเดียวกันว่าปลายปี 2559 นั่นแหละ เฟดถึงจะกลับมาคิดเรื่องขึ้นดอกเบี้ยอีกครั้ง
...ธนาคารออมสินปรับโครงสร้างภายในเล็กๆ มีการโยก วิทัย รัตนากร รองผู้อำนวยการกลุ่มลูกค้าธุรกิจและภาครัฐ ให้ไปดูแลงานกลุ่มลงทุนและบริหารเงิน ที่เป็นงานเดิมของ พิศิษฐ์ เสรีวิวัฒนา ที่ย้ายไปรับตำแหน่งกรรมการผู้จัดการเอ็กซิมแบงก์เวลานี้
...ขณะนี้ทุกธนาคารเตรียมพร้อมรับมือคลื่นมหาชนที่เตรียมตัวไปลงทะเบียนเข้าสู่ระบบพร้อมเพย์ ด้วยการเปิดให้ลงทะเบียนล่วงหน้าทางเว็บไซต์กันก่อน ขณะนี้ยังมีเวลาคิด ใครชื่นชอบแบงก์ไหนคิดไว้ล่วงหน้า หลัง 15 ก.ค.ไปแล้ว ว่างเมื่อไหร่ค่อยทยอยไปลงทะเบียนที่สาขาของธนาคารเป้าหมาย สาขาใดก็ได้ เพราะระบบเขาออนไลน์เชื่อมถึงกันหมดแล้ว แต่หากไม่ใช่ 20 ล้านคนที่จะต้องขอรับความช่วยเหลือจากรัฐบาล ก็ไม่ต้องรีบร้อน